## La Generalitat incrementa en 174 milions les ajudes per vehicles sinistrats en la dana

*** L’augment s’aplicarà de manera automàtica sense necessitat que els beneficiaris ho sol·liciten
* Per als afectats que no es van acollir a estes ajudes en les convocatòries anteriors, s’establix un nou termini de sol·licituds de l’1 al 22 d’octubre**

El Consell ha aprovat un decret pel qual s’incrementa en 174 milions d’euros la quantia total de les ajudes destinades a compensar la pèrdua de vehicles sinistrats durant la riuada del 29 d’octubre de 2024, al mateix temps que s’establix un nou termini de sol·licitud, entre l’1 i el 22 d’octubre, per a aquells afectats que no les van sol·licitar en les convocatòries anteriors.

Les noves quanties màximes de les ajudes es dupliquen respecte a les inicialment concedides. Així, tenint en compte els abonaments ja realitzats, les quantitats totals oscil·laran entre 500 euros per a ciclomotors i fins a 30.000 euros per a autobusos i autocars, amb exemples intermedis com 4.000 euros per a turismes, 5.000 euros per a turismes adaptats a persones amb mobilitat reduïda, 18.000 euros per a camions de gran tonatge o 16.000 euros per a maquinària agrícola i d’obres. En total, es preveuen més de 40 tipologies de vehicles.

**Gestió automàtica de l’increment**

L’Agència Tributària Valenciana (ATV) serà l’encarregada de tramitar l’increment sense que els beneficiaris hagen de sol·licitar-ho de nou. El pagament de l’increment de les ajudes s’efectuarà mitjançant transferència al compte bancari en el qual es va abonar a les persones beneficiàries l’ajuda inicial.

A més, el decret establix un termini de cinc dies hàbils després de la seua publicació en el *Diari Oficial de la Generalitat Valenciana* (DOGV) per a possibles renúncies a l’augment per part de les persones beneficiàries.

Considerant que s’incrementa significativament l’import inicial de les ajudes, s’estima necessari també habilitar un nou termini extraordinari de presentació de sol·licituds, que romandrà obert de l’1 al 22 d’octubre de 2025.

A este nou termini podran acollir-se els qui no van sol·licitar les ajudes en les convocatòries anteriors, o, en cas d’haver-les demanat, que siga per a un vehicle distint.

L’increment de les ajudes respon al caràcter catastròfic i excepcional de la DANA i a la magnitud dels danys detectats en els expedients, amb l’objectiu d’aproximar-se el màxim possible a la reparació de les conseqüències econòmiques i reforçar la recuperació socioeconòmica de les zones afectades.

Fecha: 05/09/2025